خاریجی ایشلر باخانی مؤولود چاووش‌اوغلو، بؤلوجو ترور هؤرگوتو یپگ/پ‌کاکا ایله سونونا قدر مبارزه‌نین داوام ائدجگینی بیلدیردی.
چاووش‌اوغلو، تورکیه بؤیوک ملت مجلسین‌ده باخانلیغین بودجه گؤروشمه‌لرین‌ده دانیشدی.
سوریه سرحد خطین‌ده باش وئره‌ن پروسه‌لری دگرلندیره‌ن چاووش‌اوغلو،
"یپگ/پ‌کاکا و داعش تورکیه‌یه ده تهلوکه یارادیر. بئله‌لیکله، سرحدیمیز اؤته‌سینده ترور هؤرگوتلرینی دفع ائتمک بوینوموزون بورجودور" دئدی.
منبج یول خریطه‌سینین اوغورلو شکیل‌ده حیاتا گئچیریلمه‌سی و فرات چایینین دوغوسونا دا بیر آن اؤنجه گئچیلمه‌سی اوچون آمریکا بیرلشیک دؤولتلری ایله دانیشیقلارین داوام ائتدیگینی وورغولایان چاووش‌اوغلو،
"منبج یول خریطه‌سینین ده یاخین گونلرده باشا چاتاجاغینا اینانیریق" شکلین‌ده دانیشدی.
ترورلا مباریزه‌ده قطعیت مئساژینی تکرارلایان چاووش‌اوغلو، فتح‌الله‌چی ترور هؤرگوتو منسوبلارینین گیزلندیکلری اؤلکه‌لردن تورکیه‌یه گتیریلمه‌سی مسئله‌سین‌ده چابالارین داوام ائتدیگینی بیلدیردی.
مؤولود چاووش‌اوغلو، آوروپا بیرلیگی ایله گلن سون نقطه‌یه ده توخوندو.
"آوروپا بیرلیگی بیزیم اوچون هله ده استراتژیک هدف‌دیر. اما راحاتسیز اولدوغوموز حاللاری دا چکینمه‌دن دیله گتیریریک" ایفاده‌سینی ایشله‌دن چاووش‌اوغلو،
"ویزا سربستلیگینی الده ائتمه‌میز لازیم‌دیر. بو بیزیم وطنداشیمیزین حاقی‌دیر. گؤمروک بیرلیگی ده بیر آن اول یئنی‌لنمه‌سی لازیم‌دیر" دئدی.
۲ اکتبردا سعودی عربیستانین ایستانبول باش کونسوللوغون‌دا وحشیجه‌سینه قتله یئتیریله‌ن ژورنالیست جمال قاشیق‌چی جینایتیله باغلی دانیشان باخان چاووش‌اوغلو، جینایتین آیدینلاتیلماسی اوچون چالیشدیقلارینی بیلدیردی.
